Rugby-bakleiery: Studente aangeklaTydens die wedstryd op Shimla-park op 22 Februarie 2016. Foto: Twitter via @UFS_SRC Verskeie studente aan die Universiteit van die Vrystaat (UV) het Dinsdagmiddag ŉ brief van die universiteit ontvang waarin hulle voor ŉ dissiplinêre komitee gedaag word rakende die voorval vroeër vanjaar toe betogers tydens ŉ rugbywedstryd op Shimlapark op die veld gestorm het. Volgens die brief, wat Maroela Media onder oë gehad het, word die studente beskuldig van aanranding met die doel om ernstig te beseer, openbare geweld en die beskadiging van die UV se goeie beeld. “Jy is skuldig aan ernstige wangedrag in oortreding van artikel 1(2) van die UV se reëls oor studentedissipline, aangesien jy op of gedurende 22 Februarie 2016 op die kampus van die UV, Shimlapark, onwettig en opsetlik ŉ betoger aangerand het met die doel om ernstig te beseer deur die betoger te duik,” lui die brief. Die brief sit ook die studente se regte uiteen en wys daarop dat elke student geregtig is om aanwesig te wees tydens die dissiplinêre verhoor en antwoorde te gee op die aanklagte teen hom. Die studente kan ook getuies roep om in hul verdediging te getuig en kan deur ŉ ouer of voog bygestaan word. Die studente moet reeds Donderdag voor die dissiplinêre komitee verskyn. Van die studente wat briewe ontvang het en verkies om anoniem te bly, het aan Maroela Media gesê dat hulle kan bewys dat hulle nie eers ten tyde van die voorval op Shimlapark was nie. Maroela Media het vroeër berig chaos het in Februarie by ŉ rugbywedstryd op die UV-kampus uitgebreek toe betogers op die veld gehardloop en die wedstryd ontwrig het. ŉ Geveg het na bewering uitgebreek en talle omstanders het glo ook op die veld gehardloop. Die betogers is glo van die veld verjaag en die polisie was oomblikke later daar. Van die betogers is glo ernstig in die bakleiery beseer. Lacea Loader, woordvoerder van die universiteit, het aan Maroela Media gesê hulle gaan nie in die stadium kommentaar lewer nie en die universiteit sal Woensdag ŉ verklaring oor die aangeleentheid uitreik.